Ir-Regolament tal-Kummissjoni (KE) Nru 1622/1999
tat-23 ta’ Lulju 1999
li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 2201/96 rigward l-iskema għall-ħażna ta’ l-għeneb imqadded mhux ipproċessat u t-tin imqadded mhux ipproċessat
IL-KUMMISSJONI TA’ KOMUNITAJIET EWROPEJ,
Wara li kkunsidrat t-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2201/96 tat-28 ta’ Ottubru 1996 dwar l-organizzazzjoni komuni tas-swieq fil-prodotti ipproċessati mill-frott u mill-ħxejjex [1], kif emendat bir-Regolament (KE) Nru 2199/97 [2], u partikolarment l-Artikolu 9(8) tiegħu,
(1) Billi l-Artikolu 9 tar-Regolament (KE) Nru 2201/96 idaħħal skema għall-ħażna ta’ l-għeneb imqadded mhux ipproċessat u t-tin imqadded mhux ipproċessat matul l-aħħar xahrejn tas-sena tas-suq rispettivi għal dawn il-prodotti, li tikkonsisti f’arranġementi għall-approvazzjoni ta’ l-aġenziji tal-ħażna u l-ħlas lilhom ta’ l-għajnuna għall-ħażna u ta’ kumpens finanzjarju; billi l-kondizzjonijiet li jridu jilħqu magħhom l-aġenziji tal-ħażna sabiex jiġu approvati għandhom jiġu stabbiliti partikolarment fir-rigward tal-passi li jridu jittieħdu sabiex jassiguraw li l-prodotti jkunu maħżuna kif jixraq;
(2) Billi l-ħtiġiet rigward il-kwalità u l-preżentazzjoni tal-prodotti offruti għall-ħażna għandhom jiġu stabbiliti b’tali manjiera li l-ħażna titwettaq taħt l-aqwa kondizzjonijiet u sabiex jiġi prevenut milli jsir ftuħ ta’ negozju aktar attraenti mis-swieq kummerċjali; billi dawn il-ħtiġiet il-ġodda għandhom jiddaħħlu mat-tmiem tal-perjodu transitorju taż-żmien sabiex jgħin lill-produzzjoni li tiġi adatta bil-mod; billi t-tul taż-żmien ta’ dan il-perjodu transizzjonali taż-żmien għandu jqis il-karatteristiċi tintivi ta’ kull settur;
(3) Billi, filwaqt li jingħata qies lill-arranġamenti għall-ħlas ta’ l-għajnuna għall-kultivazzjoni ta’ l-għeneb imqadded li hemm referenza dwaru fl-Artikolu 7 tar-Regolament (KE) Nru 2201/96 u ta’ l-għajnuna għall-produzzjoni tat-tin imqadded li hemm referenza dwaru fl-Artikolu 2 ta’ dan ir-Regolament, l-aċċess għall-arranġamenti tal-ħażna għandhom jiġu ristretti għall-organizzazzjonijiet tal-produtturi u, fil-każ ta’ l-għeneb imqadded mhux proċessat, lill-proċessuri, meta jkun meqjus li l-bejgħ fis-suq u/jew il-ħażna ta’ dawn il-prodotti mhux ipproċessati jindaħlu għalihom l-organizzazzjonijiet tal-produtturi u l-proċessuri;
(4) Billi l-proċeduri għall-bejgħ ta’ dawn il-prodotti miżmuma mill-aġenziji tal-ħażna u l-użu tagħhom għandhom jiġu definiti f’manjiera li tissalvagwardja l-interessi finanzjarji tal-Komunità u jagħtu responsabbiltà sabiex jiġu stabbiliti l-arranġamenti tekniċi għall-bejgħ lill-Istati Membri;
(5) Billi għandhom jiġu preskritti l-intervalli taż-żmien li fihom jiġu ppreżentati l-applikazzjonijiet għall-għajnuna għall-ħażna u l-kumpens finanzjarju; billi l-intervalli ta’ xahar jieħdu qies xieraq ta’ l-interessi ta’ l-aġenziji tal-ħażna mingħajr ma jżidulhom bla ħtieġa l-piż amministrattiv ta’ l-arranġementi;
(6) Billi disposizzjonijiet ta’din ir-regolament jieħdu post, billi jbiddlu fid-dawl ta’ bidliet fil-liġi u l-esperjenza ottenuta, id-disposizzjonijiet tar-Regolament tal-Kummissjoni (KEE) Nru 626/85 tat-12 ta’Marzu 1985 dwar ix-xiri, l-bejħ u l-ħażna ta’l-għeneb imqadded mhux ipproċessat u tin imqadded minn aġenziji tal-ħażna [3], kif ġie emendat minn Regolament (KE) Nru 1437/97 [4] u tar-Regolament tal-Kummissjoni (KEE) Nru 627/85 tat-12 ta’Marzu 1985 dwar l-għajnuna għall-ħażna u l-kumpens finanzjarju għall-għeneb imqadded mhux ipproċessat u tin imqadded [5], kif ġie emendat l-aħħar mir-Regolamanet (KE) Nru 1922/95 [6]; billi, aktar minn hekk, dawn id-disposizzjonijiet jinvalidaw id-disposizzjonijiet tar-Regolament tal-Kummissjoni (KEE) Nru 3263/81 tas-16 ta’Novembru 1981 li jistabilixxi ir-regoli li jkopru l-bejgħ bl-offerta jew bi prezzijiet fissi minn qabel ta’tin imqadded u ta’ għeneb imqadded miżmum minn aġenziji tal-ħażna [7], ir-Regolament tal-Kummissjoni (KEE) Nru 1325/84 ta’l-14 ta’Mejju 1984 li jistabbilixxi regoli dettaljati biex jiġi ddeterminat il-kumpens finanzjarju għal tin imqadded u għal għeneb imqadded għal sena tas-suq mogħtija [8], ir-Regolament tal-Kummissjoni (KEE) Nru 1707/85 tal-21 ta’Ġunju 1985 dwar il-bejgħ ta’ tin imqadded mhux ipproċessat minn aġenziji tal-ħażna għall-manifattura ta’ l-alkoħol [9], ir-Regolament tal-Kummissjoni (KEE) Nru 3205/85 tal-15 ta’Novembru 1995 dwar il-bejgħ bi stedina għal offerta fuq l-għeneb imqadded mhux ipproċessat għal użu speċifiku [10], ir-Regolament tal-Kummissjoni (KEE) Nru 682/86 ta’l-4 ta’Marzu 1986 dwar il-bejgħ minn aġenziji tal-ħażna ta’ l-għeneb imqadded mhux ipproċessat għall-manifattura ta’ ċerti kondimenti [11], ir-Regolament tal-Kummissjoni (KEE) Nru 3937/88 tas-16 ta’ Diċembru 1988 dwar il-bejgħ minn aġenziji tal-ħażna ta’ żbib mhux ipproċessat għal manifattura ta’ l-għeneb imqadded [12] u r-Regolament tal-Kummissjoni (KEE) Nru 913/89 ta’l-10 ta’ April 1989 dwar il-bejgħ ta’ l-għeneb imqadded mhux ipproċessat minn aġenziji tal-ħażna għall-manifattura ta’ l-alkoħol [13]; billi r-Regolamentii msemmijja hawn fuq għandhom jiġu mneħħijja;
(7) Billi l-miżuri li hemm posizzjoni f’dan ir-Regolament huma b’mod konformi mal-opinjoni tal-Kumitat ta’ Ġestjoni tal-Prodotti Proċessati mill-Frott u l-Ħxejjex,
ADOTTAT DAN IR-REGOLAMENT:
Artikolu 1
Għall-iskopijiet ta’ l-Artikolu 9 tar-Regolament (KE) Nru 2201/96, l-Istati Membri għandhom jikkonċedu approvazzjoni lill-aġenziji tal-ħażna li japplikaw għaliha:
(a) li għandhom faċilitajiet adekwati għall-ħażna; fil-każ ta’ l-għeneb imqadded mhux ipproċessat, dawn il-faċilitjiet iridu jkunu mill-anqas ekwivalenti għal dawk meħtieġa skond il-ħames inċiż ta’ l-Artikolu 4(2)(a) u l-ewwel inċiż ta’ l-Artikolu (4)(2)(b) tar-Regolament tal-Kummissjoni (KE) Nru 1621/1999 [14] għad-dħul fil-lista li hemm referenza dwarha fl-Artikolu 4(1) ta’ dan ir-Regolament;
(b) li għandhom ir-riżorsi tekniċi u umani meħtieġa sabiex jimmaniġġjaw il-prodotti mixtrija permezz ta’ l-Artikolu 9 tar-Regolament (KE) Nru 2201/96;
(ċ) li jindaħlu bil-kitba li jħarsu d-disposizzjonijiet Komunitarji u nazzjonali fix-xogħol tagħhom bħala aġenziji tal-ħażna. Dawn l-impenji għandhom partikolarment ikopru ħarsien ta’ l-obbligu li jaħżnu l-prodotti mixtrija għall-ħażna f’fondi differenti u li jżommu kontijiet separati għalihom.
Artikolu 2
1. Permezz ta’ l-Artikolu 9(1) u (2) tar-Regolament (KE) Nru 2201/96, l-aġenziji tal-ħażna għandhom jixtru għall-ħażna:
- għeneb imqadded mhux ipproċessat offrut lilhom kull sena mill-1 ta’ Lulju sal-31 ta’ Awissu, sal-kwantità stabbilita fit-tieni subparagrafu ta’ l-Artikolu 9(1) ta’ dan ir-Regolament,
- tin imqadded mhux ipproċessat offrut lilhom kull sena mill-1 ta’ Ġunju sal-31 ta’ Lulju,
mis-snin tas-suq korrenti.
2. Il-prodotti għandhom jiġu kunsinjati lill-aġenziji tal-ħażna f’ċestuni tal-plastika li joqogħdu fuq xulxin; b’dana kollu, fuq bażi transitorju, il-għeneb imqadded mhux ipproċessat jista’ jkun ikkunsinjat f’kontenituri xierqa sa l-aħħar tas-sena tas-suq 2001/02, u t-tin imqadded mhux proċessat sa l-aħħar tas-sena tas-suq 2003/4.
Il-prodotti kunsinjati għandhom:
- fil-każ ta’ l-għeneb imqadded mhux ipproċessat, jilħqu l-ħtiġiet minimi stabbiliti fl-Anness mar-Regolament (KE) Nru 1621/1999,
- fil-każ tat-tin imqadded mhux ipproċessat, jilħqu l-ħtiġiet minimi stabbiliti fl-Anness mar-Regolament tal-Kummissjoni (KE) Nru 1573/1999 [15], u jkollhom daqs minimu ta’:
- 180 frotta f’kull kilogramma sa l-aħħar tas-sena tas-suq 2003/04, u
- 150 frotta f’kull kilogramma għas-snin tas-suq ta’ wara.
Artikolu 3
1. Il-kuntratti għandhom jitfasslu bejn il-bejjiegħa u l-aġenziji tal-ħażna għall-prodotti kollha mixtrija minn dawn ta’ l-aħħar. Il-bejjiegħa għandhom ikunu proċessuri jew organizzazzjonijiet tal-produtturi konoxxuti jew mogħtija għarfien preliminari permezz tar-Regolament (KE) Nru 2200/96.
B’dan kollu, fuq bażi transitorju, il-bejjiegħa jistgħu wkoll ikunu:
- fil-każ tat-tin imqadded mhux ipproċessat, il-produtturi li ma jappartjenux għall-organizzazzjionijet tal-produtturi, sat-tmiem tas-sena tas-suq 2001/02,
- fil-każ ta’ l-għeneb imqadded mhux ipproċessat, għas-sena tas-suq 1999/2000, il-għamliet ta’ l-assoċjazzjonijiet tal-produtturi li hemm referenza dwarhom fl-Artikolu 13(2)(a) tar-Regolament (KE) Nru 1621/1999.
Il-kuntratti għandhom jitfasslu mill-anqas ġimagħtejn qabel id-data tal-kunsinja u għandhom jistipulaw partikolarment:
(a) l-ismijiet u l-indirizzi tal-partijiet,
(b) il-kwantità approssimattiva tal-prodott imqadded mhux ipproċessat li trid tkun ikkunsinjata,
(ċ) l-indirizz ta’ fejn il-prodott irid ikun ikkunsinjat,
(d) id-data tal-kunsinja.
L-aġenziji tal-ħażna għandhom jibagħtu fil-pront kopji tal-kuntratti lill-awtorità kompetenti nazzjonali. Għandhom iżommu prova ta’ dak li jibagħtu u meta.
2. Għandu jittieħed pussess tal-prodotti mill-aġenziji tal-ħażna qabel it-tmiem tal-limitu taż-żmien stabbilit fl-Artikolu 2(1). Meta l-bejjiegħ u l-aġenzija tal-ħażna ma jiftehmux dwar l-użin jew il-kwalità tal-prodott, dan ta’ l-aħħar għandu jiġi miżun u jittieħed kampjun addizzjonali fil-preżenza ta’ rappreżentant ta’ l-awtorità kompetenti. Meta prodott ma jilħaqx il-ħtiġiet tal-kwalita li hemm referenza dwarhom fl-Artikolu 2(2), il-kuntratt għandu jiġi mħassar fir-rigward tal-kwantitajiet li ma jilħqux dawn il-ħtiġiet; il-bejjiegħ għandu jikkumpensa lill-aġenzija tal-ħażna b’mod konformi mad-disposizzjonijiet nazzjonali.
3. Meta l-aġenzija tal-ħażna hija wkoll il-bejjiegħ, il-kuntratt kif hemm disposizzjoni dwaru fil-paragrafu 1 għandu jitqies li jkun ġie konkluż ġaladarba jkun ġie mibgħut dokument li jiddikjara l-partikolaritajiet speċifikati fil-punti (b), (c) u (d) ta’ dan il-paragrafu lill-awtorità kompetenti nazzjonali; id-dokument irid jintbagħat mill-anqas ġimagħtejn qabel ma jagħlaq il-limitu taż-żmien stabbilit fl-Artikolu 2(1). Il-pussess tal-prodotti mill-aġenzija tal-ħażna, inklużi l-operazjonijiet ta’ l-użin u tal-kontroll tal-kwalità, għandhom jitwettqu fil-preżenza ta’ rappreżentant ta’ l-awtorità kompetenti nazzjonali.
Artikolu 4
1. Il-prodotti miżmuma mill-aġenziji tal-ħażna għandhom jinħarġu għall-bejgħ mill-awtorità kompetenti li tkun ikkonċeditilhom għarfien. Għandhom jiġu mibjugħa fuq stedina għall-offerti jew stedina permanenti għall-offerti, bi prezz minimu fl-offerta, fejn japplika, u bla ħsara għall-kondizzjonijiet li ġejjin:
(a) it-tin imqadded mhux ipproċessat għandu jinbiegħ għal użu speċifiku industrijali, li jrid jiġi speċifikat fl-avviż tal-istedina għall-offerti;
(b) il-għeneb imqadded mhux ipproċessat għandu jinbigħ sa l-aħħar ta’ Frar ta’ wara x-xiri għall-ħażna sabiex ikun ipproċessat f’għeneb imqadded għall-konsum finali u, wara din id-data, għal użu speċifiku industrijali, li għandu jkun speċifikat fl-avviż tal-istedina għall-offerti.
2. L-użu industrijali li hemm referenza dwaru fil-paragrafu 1 għandu jinkludi b’mod partikolari l-produzzjoni ta’preparazzjonijiet tt-tip użat fl-għalf ta’l-annimali li jaqa taħt il-kodiċi NM 2309, sostituti tal-kafe mkaljat li jaqaw taħt kodiċi NM 210130 u alkoħol li jaqa taħt kodiċi NM 2208. L-Istati Membri jistgħu jawtorizzaw il-bejgħ għal użu industrijali ieħor wara li jinnotifikaw lill-Kummissjoni bir-raġunijiet kummerċjali għall-għażla tagħhom u l-kontrolli li jaqaw taħt l-użanzi l-oħrajn.
Artikolu 5
1. Fi żmien għaxart ijiet mit-tmiem tal-perjodi taż-żmien li hemm referenza dwaru fl-Artikolu 2(1) u, fil-każ ta’ l-għeneb imqadded mhux ipproċessat, qabel il-10 ta’ Marzu rigward il-kwantitajiet li jkunu għandhom mhux mibjugħa sa l-aħħar ta’ Frar, l-awtorità kompetenti għandha tibgħat lill-Kummissjoni:
- ċifri li għandhom x’jaqsmu mal-kwantitajiet ta’ prodotti mqadda meħuda fil-pussess tagħhom jew li jibqgħu ma nbigħux, bid-dettalji ta’ l-aġenziji tal-ħażna li jkunu jżommu dawn il-prodotti,
- analiżi tas-sitwazzjoni rigward ftuħ possibbli ta’ postijiet tal-bejgħ, waqt li tagħti qies tal-ħtieġa li jkun ippriservat il-bilanċ fis-suq, u proposti li jkollhom x’jaqsmu partikolarment mal-ftuħ magħżul ta’ postijiet tal-bejgħ, l-iskeda tal-kwantitajiet maħruġa għall-bejgħ fil-każ ta’ stedin permanenti għall-offerti u kull prezz minimu fissat fl-offerti,
- kopja ta’ l-avviż tal-istedina għall-offerti jew stedina permanenti għall-offerti,
- kopja tad-disposizzjonijiet nazzjonali li għandhom x’jaqsmu mal-istedina għall-offerti skond dan ir-Regolament. Dawn id-disposizzjonijiet għandhom partikolarment ikopru:
(i) il-pubbliċità ta’ l-avviżi tal-istedina għall-offerti
(ii) l-impenji li għandhom ikunu ipprovvduti minn min jitfa’ offerta;
(iii) l-ammonti tal-garanziji fuq l-offerti u dawk speċjali ipprovvduti rispettivament fit-tieni subparagrafu ta’ l-Artikolu (7) u (3) tar-Regolament (KE) Nru 2201/96;
(iv) il-proċedura dwar il-ftuħ ta’ l-offerti u n-nomina ta’ dawk li jirbħu l-offerti;
(v) il-kondizzjonijiet li jirregolaw is-sekwestru u r-rilaxx tal-garanziji;
(vi) ir-regoli li jirregolaw il-pussess mix-xerrej u l-ħlas tal-prezz tax-xiri;
(vii) il-verifika ta’ l-osservanza ta’ l-użu speċifiku industrjali.
2. L-awtorità kompetenti għandha tgħarraf lill-Kummissjon u lill-aġenzija interessata tal-ħażna fil-pront dwar x’ikun ġara mill-istedina għall-offerti u l-istedina parzjali għall-offerti.
Fi żmien għaxart ijiem mit-tmiem tas-sena tas-suq, l-awtorità kompetenti għandha tibgħat lill-Kummissjoni rapport dwar il-kondizzjonijiet prevalenti fis-suq meta kienu nbiegħu il-kwantitajiet fil-ħażna, kull diffikultà iffaċċjata, il-kwantitajiet li jifdal li ma nbigħux u, fl-aħħarnett, il-proċedura dwar il-bejgħ tal-kumplament tal-kwantitajiet.
Artikolu 6
1. L-aġenziji tal-ħażna għandhom iżommu reġistri dettaljati taċ-ċaqliq tal-prodotti li jidħlu u li jħallu l-ħażna.
2. Il-għeneb imqadded mhux ipproċessat fil-ħażna sa l-aħħar ta’ Frar ta’ wara l-pussess tiegħu minnhom għandu jiġi maħżun u mqandel hekk li jippriserva l-kwalità u d-dehra tas-saħħa oriġinali tiegħu.
3. Mad-dħul fil-maħżen fil-każ tat-tin imqadded mhux ipproċessat u mill-1 ta’ Marzu wara li jittieħed pussess tiegħu fil-każ ta’ l-għeneb imqadded mhux ipproċessat, il-prodotti għandhom jinħażnu u jitqandlu bħala prodotti intiżi għal użu industrijali speċifiku.
4. L-Istati Membri għandhom jistabbilixxu l-operati tat-tqandil u t-trattamenti l-oħra meħtieġa għall-ħażna.
Artikolu 7
1. Il-għajnuna għall-ħażna li hemm disposizzjonivediment dwarha fl-Artikolu 9(4) tar-Regolament (KE) Nru 2210/96 għandha tiġi iffissata għal kull ġurnata tal-ħażna. It-tul attwali taż-żmien tal-ħażna għandu jinkludi l-ġranet li fihom il-prodott jidħol u joħroġ mill-ħażna.
2. Għandhom jiġu iffissati żewġ rati ta’ għajnuna għall-għeneb imqadded mhux ipproċessat mill-istess sena tas-suq. L-ewwel rata għandha tapplika għal prodotti li huma maħżuna sa l-aħħar ta’Frar wara x-xiri l-ġewwa. Ir-rata l-oħra għandha tapplika għall-prodotti li huma maħżuna wara dik id-data iżda mhux aktar mit-tmiem tal-perjodu massimu tal-ħażna iffissat fl-Artikolu 9(4) ta’Regolament (KE) Nru 2201/96. Meta tiġi fissa t-tieni rata ta’għajnuna, għandhom jitqiesu l-bżonnijiet tal-ħażna li huma anqas strinġenti li japplikaw fil-perjodu li jibda fl-1 ta’Marzu wara li jittieħed pussess permezz ta’ l-Artikolu 6(3) ta’dan ir-Regolament.
Artikolu 8
1. L-applikazzjonijiet għall-għajnuna għall-ħażna għandhom jiġu sottomessi mill-aġenziji tal-ħażna lill-awtorità kompetenti sal-ħames jum ta’ kull xahar u għandhom ikollhom x’jaqsmu max-xahar preċedenti.
2. Għandhom jinkludu partikolarment:
- dettalji dwar il-kwantitajiet li fir-rigward tagħhom issir l-applikazzjoni għall-għajnuna u n-numru ta’ ġranet attwali tal-ħażna,
- il-kwantità fil-ħażna fl-ewwel u fl-aħħar jiem tax-xahar li fir-rigward tagħha tkun saret applikazzjoni għall-għajnuna, mingħajr ma jsir tnaqqis għal xi telf naturali.
Artikolu 9
1. Flimkien ma’ l-applikazzjoni għal għajnuna għall-ħażna kif hemm posizzjoni dwaru fl-Artikolu 8, għandhom jiġu sottomessi l-applikazzjonijiet għal kumpens finanzjarju kif hemm ipprovvdut fl-Artikolu 9(5) tar-Regolament (KE) Nru 2201/99 mill-aġenziji tal-ħażna lill-awtorità kompetenti mal-ħames jum ta’ kull xahar rigward il-kwantitajiet mibjugħa fix-xahar ta’ qabel.
2. L-applikazzjonijiet għandhom jinkludu partikolarment dettalji dwar il-kwantitajiet mibjugħa matul ix-xahar involut, imqassma skond il-prezz tal-bejgħ. L-applikazzjonijiet li jkollhom x’jaqsmu mal-aħħar bejgħ tal-kwantitjiet meħuda fil-pussess rigward sena msemmija tas-suq għandhom jinkludu ċifri dwar it-telf naturali. Dan it-telf għandu jiġi trattat bħala kwantitajiet mibjugħa meta ma jeċċedix iż-0,5 % tal-kwantità medja fil-ħażna kull xahar.
3. Il-kumpens finanzjarju għandu jiġi kalkolat b’mod konformi mal-Artikolu 9(5) tar-Regolament (KE) Nru 2201/96.
Artikolu 10
1. L-awtorità kompetenti tal-Istat Membru li tkun approvat l-aġenzija tal-ħażna għandha tagħmel verifiki fuq il-post kif ġej:
(a) fil-każ ta’ l-għeneb imqadded mhux ipproċessat, mit-teħid fil-pussess sa l-aħħar ta’ Frar tas-sena ta’ wara għandhom isiru verifiki fuq mill-anqas 20 % tal-kwantitajiet fil-ħażna u mill-anqas darba f’kull aġenzija tal-ħażna biex jintwera li r-reġistri jkunu miżmuma kif jixraq u għandhom ikopru wkoll il-kondizzjonijiet tal-ħażna u l-kwalità tal-prodott fil-ħażna;
(b) fil-każ tat-tin imqadded mhux ipproċessat, għandhom isiru verifiki sistematiċi fil-waqt tat-teħid fil-pussess sabiex jintwera jekk il-prodott jilħaqx il-ħtiġiet minimi tal-kwalità;
(ċ) għandhon isiru verifiki fuq mill-anqas 10 % tal-kwantitajiet fil-ħażna sabiex jiġi verifikat it-tagħrif mogħti fl-applikazzjonijiet għall-għajnuna għall-ħażna u għall-kumpens finanzjarju.
2. L-awtorità kompetenti għandha tirtira l-approvazzjoni meta ma jintlaħqux aktar xi kondizzjonijiet għall approvazzjoni; ma għandha titħallas l-ebda għajnuna għall-ħażna jew kumpens finanzjarju fir-rigward is-sena tas-suq korrenti u l-ammonti diġa mħallsa għandhom jiġu rimborżati, flimkien mal-imgħax għaż-żmien li jgħaddi bejn il-ħlas u r-rimborż.
Ir-rata ta’ l-imgħax għandha tkun dik applikata mill-Istitut Monetarju Ewropew fit-transazzjonijiet tiegħu fl-Ecu, kif ippubblikati fis-serje "C" tal-Ġurnal Uffiċjali tal-Komunitajiet Ewropej u fis-seħħ fid-data tal-pagament ħażin, biż-żieda ta’ tliet punti perċentwali.
Artikolu 11
Ir-Regolamenti (KEE) Nru 3263/81, (KEE) Nru 1325/84, (KEE) Nru 626/85, (KEE) 627/85, (KEE) Nru 1707/85, (KEE) Nru 3205/85, (KEE) Nru 682/86, (KEE) Nru 3937/88 u (KEE) Nru 913/89 huma mħassra.
Artikolu 12
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jibda jseħħ mis-sena tas-suq 1999/2000.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-23 ta’ Lulju 1999.